Τροποποιημένη πρόταση κανονισμού (ΕΚ) του Συμβουλίου για τη θέσπιση μέτρων, με σκοπό την απαγόρευση της θέσης σε ελεύθερη κυκλοφορία, της εξαγωγής, της επανεξαγωγής και της υπαγωγής σε καθεστώς αναστολής των εμπορευμάτων παραποίησης/απομίμησης και των αναπαραχθέντων χωρίς άδεια (πειρατικών) εμπορευμάτων (1) [Τροποποίηση της πρότασης κανονισμού (ΕΟΚ) του Συμβουλίου για τη θέσπιση μέτρων, με σκοπό την απαγόρευση της θέσης σε ελεύθερη κυκλοφορία, της εξαγωγής και της διαμετακόμισης των εμπορευμάτων των εμπορευμάτων παραποίησης/απομίμησης και των αναπαραχθέντων χωρίς άδεια (πειρατικών) εμπορευμάτων] (94/C 86/06) (Κείμενο που παρουσιάζει ενδιαφέρον για τον ΕΟΧ) COM(94) 43 τελικό

(Υποβλήθηκε από την Επιτροπή, σύμφωνα με το άρθρο 189 Α παράγραφος 2 της συνθήκης ΕΚ, στις 18 Φεβρουαρίου 1994)

Η Επιτροπή τροποποιεί την πρότασή της ως εξής:

1. Ο τίτλος του κανονισμού αντικαθίσταται από το ακόλουθο κείμενο:

«Τροποποιημένη πρόταση κανονισμού (ΕΚ) του Συμβουλίου για τη θέσπιση μέτρων, με σκοπό την απαγόρευση της θέσης σε ελεύθερη κυκλοφορία, της εξαγωγής, της επανεξαγωγής και της υπαγωγής σε καθεστώς αναστολής των εμπορευμάτων παραποίησης/απομίμησης και των αναπαραχθέντων χωρίς άδεια (πειρατικών) εμπορευμάτων»

2. Το δεύτερο σημείο του αιτιολογικού αντικαθίσταται από το ακόλουθο κείμενο:

«ότι η εμπορία εμπορευμάτων παραποίησης/απομίμησης, καθώς και αναπαραχθέντων χωρίς άδεια (πειρατικών) εμπορευμάτων επιφέρει σημαντική ζημία στους νομοταγείς κατασκευαστές και εμπόρους, καθώς και στους δικαιούχους των δικαιωμάτων δημιουργού και συγγενών δικαιωμάτων και εξαπατά τους καταναλωτές 7 ότι κρίνεται σκόπιμη η παρεμπόδιση, όσο αυτό είναι δυνατόν, της διάθεσης στην κοινοτική αγορά τέτοιων εμπορευμάτων και η λήψη, προς τον σκοπό αυτό, μέτρων που θα καθιστούν δυνατή την αποτελεσματική αντιμετώπιση της εν λόγω παράνομης δραστηριότητας, χωρίς, ωστόσο, να παρακωλύεται η ελευθερία του νόμιμου εμπορίου 7 ότι, εξάλλου, ο στόχος αυτός συμπίπτει με τις προσπάθειες που καταβάλλονται προς την αυτήν κατεύθυνση σε διεθνές επίπεδο.»

3. Το τέταρτο σημείο του αιτιολογικού αντικαθίσταται από το ακόλουθο κείμενο:

«ότι η παρέμβαση των τελωνειακών αρχών με σκοπό την απαγόρευση της θέσης σε ελεύθερη κυκλοφορία ή την υπαγωγή σε καθεστώς αναστολής των εμπορευμάτων παραποίησης/απομίμησης και των αναπαραχθέντων χωρίς άδεια (πειρατικών) εμπορευμάτων, πρέπει να εφαρμόζεται και για τα εμπορεύματα που εξάγονται ή επανεξάγονται από την Κοινότητα.»

4. Το έβδομο σημείο του αιτιολογικού αντικαθίσταται από το ακόλουθο κείμενο:

«ότι η παρέμβαση των τελωνειακών αρχών πρέπει να συνίσταται είτε στην αναστολή της χορήγησης αδείας παραλαβής για τη θέση σε ελεύθερη κυκλοφορία, την εξαγωγή και την επανεξαγωγή των εμπορευμάτων, για τα οποία υπάρχει υπόνοια ότι αποτελούν εμπορεύματα παραποίησης/απομίμησης ή αναπαραχθέντα χωρίς άδεια (πειρατικά) εμπορεύματα, είτε στη δέσμευση των εν λόγω εμπορευμάτων, εφόσον αυτά έχουν υπαχθεί σε καθεστώς αναστολής ή έχουν επανεξαχθεί κατόπιν γνωστοποιήσεως, επί όσο χρονικό διάστημα απαιτείται για να διαπιστωθεί, εάν πράγματι πρόκειται για τέτοια εμπορεύματα 7»

5. Το όγδοο σημείο του αιτιολογικού αντικαθίσταται από το ακόλουθο κείμενο:

«ότι ο επιδιωκόμενος με τη διαδικασία αυτή στόχος, δεν απαιτεί τη θέσπιση κοινοτικών διατάξεων όσον αφορά, αφενός μεν, τον ορισμό αρμόδιας δικαιοδοτικής αρχής που θα διαπιστώνει εάν τα εμπορεύματα τα οποία έχουν διασαφιστεί για θέση σε ελεύθερη κυκλοφορία, για εξαγωγή ή για επανεξαγωγή ή τα οποία έχουν δεσμευθεί, εφόσον έχουν υπαχθεί σε καθεστώς αναστολής ή έχουν επανεξαχθεί κατόπιν γνωστοποιήσεως, αποτελούν εμπορεύματα παραποίησης/απομίμησης ή αναπαραχθέντα χωρίς άδεια (πειρατικά) εμπορεύματα, αφετέρου δε, την ακολουθητέα διαδικασία παραπομπής 7 ότι, εξάλλου, ελλείψει σχετικών κοινοτικών ρυθμίσεων, πρέπει η ανωτέρω αρμόδια αρχή να αποφασίζει για τις υποβαλλόμενες σ' αυτήν περιπτώσεις βάσει των κριτηρίων που χρησιμοποιούνται για να διαπιστωθεί αν τα εμπορεύματα που παράγονται στο συγκεκριμένο κράτος μέλος παραβιάζουν τα δικαιώματα πνευματικής ιδιοκτησίας.»

6. Το ένατο σημείο του αιτιολογικού αντικαθίσταται από το ακόλουθο κείμενο:

«ότι πρέπει να θεσπισθούν τα μέτρα που θα ισχύουν για τα εν λόγω εμπορεύματα, εφόσον αποδεικνύεται ότι πρόκειται για εμπορεύματα παραποίησης/απομίμησης ή για αναπαραχθέντα χωρίς άδεια (πειρατικά) εμπορεύματα 7 ότι αυτά τα μέτρα πρέπει όχι μόνον να στερούν τους υπεύθυνους της εμπορίας των εμπορευμάτων αυτών από κάθε οικονομικό όφελος και να τους επιβάλλουν κυρώσεις, αλλά και να αποθαρρύνουν αποτελεσματικά κάθε ανάλογη μελλοντική πρακτική 7»

7. Το ενδέκατο σημείο του αιτιολογικού αντικαθίσταται από το ακόλουθο κείμενο:

«ότι πρέπει να διασφαλιστεί η ομοιόμορφη εφαρμογή των κοινών κανόνων που θεσπίζει ο παρών κανονισμός και να καθιερώνεται, προς τούτο, κοινοτική διαδικασία, βάσει της οποίας θα καθορίζονται οι λεπτομέρειες εφαρμογής των εν λόγω κανόνων, εντός ευλόγων προθεσμιών, και θα συντονίζεται η εφαρμογή τους, ούτως ώστε να διασφαλίζεται καλύτερα η αποτελεσματικότητά τους.»

8. Το άρθρο 1 παράγραφος 1 στοιχείο α), αντικαθίσταται από το ακόλουθο κείμενο:

«1. Ο παρών κανονισμός καθορίζει:

α) τους όρους παρέμβασης των τελωνειακών αρχών, όταν εμπορεύματα για τα οποία υπάρχουν υπόνοιες ότι αποτελούν εμπορεύματα παραποίησης/απομίμησης ή αναπαραχθέντα χωρίς άδεια (πειρατικά) εμπορεύματα,

- διασαφίζονται προς θέση σε ελεύθερη κυκλοφορία, εξαγωγή ή επανεξαγωγή,

- ανακαλύπτονται, κατά τη διάρκεια ελέγχου που διενεργείται σε εμπορεύματα τα οποία έχουν υπαχθεί σε καθεστώς αναστολής κατά την έννοια του άρθρου 84 παράγραφος 1 στοιχείο α) του κανονισμού (ΕΟΚ) αριθ. 2913/92 του Συμβουλίου περί θεσπίσεως του κοινοτικού τελωνειακού κώδικα, ή έχουν επανεξαχθεί κατόπιν γνωστοποιήσεως.»

9. Το άρθρο 1 παράγραφος 2 στοιχείο α) τρίτη περίπτωση καταργείται.

10. Το άρθρο 1 παράγραφος 2 στοιχείο β) αντικαθίσταται από το ακόλουθο κείμενο:

«β) "αναπαραχθέντα χωρίς άδεια (πειρατικά) εμπορεύματα":

τα εμπορεύματα που είναι ή περιλαμβάνουν αντίγραφα προστατευόμενων έργων, υπηρεσιών, σχεδίων ή προτύπων, τα οποία έχουν κατασκευαστεί χωρίς τη συναίνεση του δικαιούχου του δικαιώματος του δημιουργού ή των συγγενικών δικαιωμάτων ή του δικαιούχου δικαιώματος επί του σχεδίου ή του προτύπου, καταχωρισμένου ή μη στο εθνικό δίκαιο, ή προσώπου δεόντως εξουσιοδοτημένου από αυτόν στη χώρα παραγωγής, στις περιπτώσεις που η παραγωγή των εν λόγω αντιγράφων συνιστά παραβίαση του ανωτέρω δικαιώματος, σύμφωνα με την κοινοτική νομοθεσία ή με τη νομοθεσία του κράτους μέλους, στο οποίο υποβάλλεται η αίτηση παρέμβασης των τελωνειακών αρχών.»

11. Στο άρθρο 1, μετά την παράγραφο 2, παρεμβάλλεται η ακόλουθη παράγραφος 3:

«3. Εξομοιώνεται με τα εμπορεύματα παραποίησης/απομίμησης ή τα αναπαραχθέντα χωρίς άδεια (πειρατικά) εμπορεύματα, ανάλογα με την περίπτωση, κάθε εργαλείο, εκμαγείο, μήτρα ή παρεμφερές υλικό (συμπεριλαμβανομένου του υλικού τυπογραφείου και των φιλμς που είναι δυνατόν να χρησιμοποιηθούν για την επίθεση του σήματος στα εμπορεύματα) που προορίζεται επιτούτοις ή κατόπιν προσαρμογής για την κατασκευή παραποιημένου σήματος ή απομίμησης σήματος ή εμπορεύματος που φέρει τέτοιο σήμα ή για την αναπαραγωγή χωρίς άδεια εμπορεύματος, υπό τον όρο ότι η χρησιμοποίηση των εν λόγω εργαλείων, εκμαγείων, μητρών ή υλικών παραβιάζει τα δικαιώματα του δικαιούχου του δικαιώματος, σύμφωνα με την κοινοτική νομοθεσία ή τη νομοθεσία του κράτους μέλους, στο οποίο υποβάλλεται ή αίτηση παρέμβασης των τελωνειακών αρχών.»

12. Το άρθρο 1 παράγραφος 3, αντικαθίσταται από το ακόλουθο κείμενο, το οποίο καθίσταται παράγραφος 4:

«4. Ο παρών κανονισμός δεν εφαρμόζεται στα εμπορεύματα που φέρουν σήμα κατασκευής ή εμπορικό σήμα με τη συναίνεση του δικαιούχου του σήματος αυτού ή που προστατεύονται από δικαίωμα του δημιουργού ή συγγενικά δικαιώματα ή από δικαίωμα επί σχεδίου ή προτύπου και τα οποία κατασκευάστηκαν με τη συναίνεση του δικαιούχου του δικαιώματος, αλλά ευρίσκονται, χωρίς τη συναίνεση αυτού, σε μία από τις καταστάσεις που αναφέρονται στην ανωτέρω παράγραφο 1 στοιχείο α).

Το αυτό ισχύει για τα εμπορεύματα που αναφέρονται στο πρώτο εδάφιο και τα οποία έχουν κατασκευαστεί ή φέρουν το σήμα υπό συνθήκες άλλες από εκείνες που είχαν συμφωνηθεί με τους δικαιούχους των εν λόγω δικαιωμάτων.»

13. Το άρθρο 2 αντικαθίσταται από το ακόλουθο κείμενο:

«Άρθρο 2

Απαγορεύεται η θέση σε ελεύθερη κυκλοφορία, η εξαγωγή, η επανεξαγωγή ή η υπαγωγή σε καθεστώς αναστολής εμπορευμάτων που έχουν αναγνωρισθεί ως εμπορεύματα παραποίησης/απομίμησης ή ως αναπαραχθέντα χωρίς άδεια (πειρατικά) εμπορεύματα, σύμφωνα με τη διαδικασία που προβλέπεται στο άρθρο 5.»

14. Το άρθρο 3 παράγραφος 1 αντικαθίσταται από το ακόλουθο κείμενο:

«1. Σε κάθε κράτος μέλος, ο δικαιούχος του δικαιώματος δύναται να υποβάλει στην αρμόδια αρχή γραπτή αίτηση προκειμένου να επιτύχει την παρέμβαση των τελωνειακών αρχών, εφόσον τα εμπορεύματα ευρίσκονται σε μία από τις καταστάσεις που αναφέρονται στο άρθρο 1 παράγραφος 1 στοιχείο α).»

15. Το άρθρο 3 παράγραφος 2 πρώτη περίπτωση τροποποιείται ως εξής:

«- περιγραφή των εμπορευμάτων επαρκώς ακριβή, ώστε να καθίσταται δυνατή η αναγνώριση αυτών από τις τελωνειακές αρχές, ή μνεία των έργων ή των υπηρεσιών.»

16. Η εισαγωγική φράση στο άρθρο 3 παράγραφος 2 τρίτο εδάφιο τροποποιείται ως εξής:

«Ενδεικτικά, όσον αφορά τα αναπαραχθέντα χωρίς άδεια (πειρατικά) εμπορεύματα, οι πληροφορίες αυτές, στο μέτρο του δυνατού, αφορούν κυρίως:»

17. Το άρθρο 3 παράγραφος 5 τροποποιείται ως εξής:

«5. Η αρχή στην οποία υποβάλλεται η συντασσόμενη σύμφωνα με την παράγραφο 2 αίτηση, την εξετάζει και ενημερώνει γραπτώς τον αιτούντα για την απόφασή της εντός πέντε εργάσιμων ημερών.»

18. Το άρθρο 3 παράγραφος 6 πρώτη περίπτωση τροποποιείται ως εξής:

«6. Τα κράτη μέλη μπορούν να απαιτήσουν από το δικαιούχο του δικαιώματος, εφόσον η αίτησή του εγκριθεί ή εφόσον έχουν ληφθεί μέτρα παρέμβασης που αναφέρονται στο άρθρο 1 παράγραφος 1 στοιχείο α), κατ' εφαρμογή του άρθρου 5 παράγραφος 1, τη σύσταση εγγυήσεως, με σκοπό:

- την κάλυψη της ενδεχόμενης ευθύνης του έναντι των προσώπων τα οποία αφορά η εργασία που αναφέρεται στο άρθρο 1 παράγραφος 1 στοιχείο α), σε περίπτωση κατά την οποία η διαδικασία που κινήθηκε βάσει του άρθρου 5 παράγραφος 1 δεν συνεχιστεί εξαιτίας πράξης ή παράλειψης του δικαιούχου του δικαιώματος ή σε περίπτωση που διαπιστωθεί στη συνέχεια ότι τα υπό εξέταση εμπορεύματα δεν αποτελούν εμπορεύματα παραποίησης/απομίμησης ή αναπαραχθέντα χωρίς άδεια (πειρατικά) εμπορεύματα.»

19. Προστίθεται το ακόλουθο άρθρο 3α:

«Άρθρο 3α

Όταν, κατά τη διάρκεια ελέγχου που διενεργείται στο πλαίσιο μιας από τις τελωνειακές διαδικασίες που αναφέρονται στο άρθρο 1 παράγραφος 1 στοιχείο α) και πριν κατατεθεί ή γίνει δεκτή αίτηση του δικαιούχου του δικαιώματος, καταστεί προφανές για την τελωνειακή υπηρεσία ότι το εμπόρευμα αποτελεί εμπόρευμα παραποίησης/απομίμησης ή αναπαραχθέν χωρίς άδεια (πειρατικό) εμπόρευμα, η τελωνειακή αρχή δύναται να ενημερώσει το δικαιούχο του δικαιώματος, σύμφωνα με τους κανόνες που ισχύουν στο συγκεκριμένο κράτος μέλος και εφόσον τον γνωρίζει, για τον κίνδυνο παράβασης. Στην περίπτωση αυτή, η τελωνειακή αρχή είναι εξουσιοδοτημένη να αναστείλει τη χορήγηση της αδείας παραλαβής ή να προβεί σε δέσμευση του εμπορεύματος εντός τριών εργάσιμων ημερών, ώστε ο δικαιούχος του δικαιώματος να έχει τη δυνατότητα να καταθέσει αίτηση παρέμβασης σύμφωνα με το άρθρο 3.»

20. Το άρθρο 4 αντικαθίσταται από το ακόλουθο κείμενο:

«Άρθρο 4

Η απόφαση με την οποία γίνεται δεκτή η αίτηση του δικαιούχου του δικαιώματος ανακοινώνεται αμέσως στα αρμόδια τελωνεία του κράτους μέλους.»

21. Το άρθρο 5 παράγραφος 1, τροποποιείται ως εξής:

«1. Όταν μια τελωνειακή υπηρεσία, στην οποία έχει διαβιβαστεί, κατ' εφαρμογή του άρθρου 4, η απόφαση με την οποία γίνεται δεκτή η αίτηση του δικαιούχου δικαιώματος, διαπιστώνει, αφού ενδεχομένως συνεννοηθεί με τον αιτούντα, ότι εμπορεύματα τα οποία ευρίσκονται σε μία από τις καταστάσεις που αναφέρονται στο άρθρο 1 παράγραφος 1 στοιχείο α) ανταποκρίνονται στην περιγραφή των εμπορευμάτων παραποίησης/απομίμησης ή των αναπαραχθέντων χωρίς άδεια (πειρατικών) εμπορευμάτων που περιέχεται στην εν λόγω απόφαση, αναστέλλει τη χορήγηση αδείας παραλαβής ή προβαίνει σε δέσμευση των εν λόγω εμπορευμάτων.

Το τελωνείο ενημερώνει αμέσως την αρχή που εξέτασε την αίτηση σύμφωνα με το άρθρο 4. Η εν λόγω υπηρεσία ή η αρμόδια αρχή που εξέτασε την αίτηση ενημερώνει αμέσως το διασαφιστή και τον αιτούντα την παρέμβαση. Με την επιφύλαξη των ισχυουσών εθνικών διατάξεων σχετικά με την προστασία των προσωπικών δεδομένων, του εμπορικού και βιομηχανικού απορρήτου, καθώς και του επαγγελματικού και υπηρεσιακού απορρήτου, η τελωνειακή υπηρεσία ή η αρμόδια αρχή γνωστοποιούν στο δικαιούχο του δικαιώματος, κατόπιν αιτήσεώς του, τα ονόματα και τις διευθύνσεις του διασαφιστή και, εφόσον είναι γνωστά, του παραλήπτη, ούτως ώστε ο δικαιούχος να δυνηθεί να προσφύγει στις αρχές που είναι αρμόδιες να αποφανθούν επί της ουσίας. Παραχωρούν στον αιτούντα και στα πρόσωπα, τα οποία αφορά η εργασία που αναφέρεται στο άρθρο 1 παράγραφος 1 στοιχείο α), τη δυνατότητα επιθεώρησης των εμπορευμάτων για τα οποία έχει ανασταλεί η χορήγηση της αδείας παραλαβής ή τα οποία έχουν δεσμευθεί.»

22. Η εισαγωγική φράση στο άρθρο 5 παράγραφος 2 τροποποιείται ως εξής:

«2. Οι διατάξεις που ισχύουν στο κράτος μέλος στο έδαφος του οποίου τα εμπορεύματα ευρίσκονται σε μία από τις καταστάσεις που αναφέρονται στο άρθρο 1 παράγραφος 1 στοιχείο α) εφαρμόζονται:»

23. Το άρθρο 6 παράγραφος 1 αντικαθίσταται από το ακόλουθο κείμενο:

«1. Εάν, εντός δέκα εργασίμων ημερών από την κοινοποίηση της αναστολής της χορήγησης αδείας παραλαβής ή της δέσμευσης, η τελωνειακή υπηρεσία που αναφέρεται στο άρθρο 5 παράγραφος 1, δεν έχει ενημερωθεί για την παραπομπή του θέματος στην αρμόδια αρχή η οποία θα αποφανθεί επί της ουσίας βάσει του άρθρου 5 παράγραφος 2, ή δεν της έχει ανακοινωθεί η λήψη συντηρητικών μέτρων από την εξουσιοδοτημένη προς τούτο αρχή, εγκρίνεται η παραλαβή των εμπορευμάτων, υπό τον όρο ότι έχουν τηρηθεί όλες οι τελωνειακές διατυπώσεις, και αίρεται το μέτρο της δέσμευσης.

Στις περιπτώσεις που αυτό κρίνεται σκόπιμο, η ανωτέρω προθεσμία είναι δυνατόν να παραταθεί κατά δέκα εργάσιμες ημέρες κατ' ανώτατο όριο.»

24. Στο άρθρο 7 παράγραφος 1, τα σημεία α) και β) αντικαθίστανται από το ακόλουθο κείμενο:

«α) κατά κανόνα και σύμφωνα με τις οικείες διατάξεις της εθνικής νομοθεσίας, να καταστρέψουν τα εμπορεύματα που αναγνωρίζονται ως εμπορεύματα παραποίησης/απομίμησης ή ως αναπαραχθέντα χωρίς άδεια (πειρατικά) εμπορεύματα και αυτό χωρίς κανενός είδους αποζημίωση και χωρίς δαπάνη του Δημοσίου. Τα εν λόγω εμπορεύματα είναι δυνατόν να τεθούν εκτός εμπορικής κυκλοφορίας για λόγους κοινωνικής ωφέλειας, με την επιφύλαξη της ρητής αδείας του δικαιούχου του σήματος 7

β) να λάβουν ως προς τα εμπορεύματα αυτά κάθε άλλο μέτρο, ώστε τα ενδιαφερόμενα πρόσωπα να στερούνται κατά τρόπο αποτελεσματικό κάθε οικονομικού οφέλους από αυτήν την δραστηριότητα.

Θεωρείται ότι δεν παράγουν τέτοιο αποτέλεσμα, ιδίως:

- η επανεξαγωγή των εμπορευμάτων παραποίησης/αμομίμησης ή των αναπαραχθέντων χωρίς άδεια (πειρατικών) εμπορευμάτων ως έχουν,

- εκτός εξαιρετικών περιπτώσεων και με την επιφύλαξη της ρητής αδείας του δικαιούχου του δικαιώματος, η απλή αφαίρεση των σημάτων που φέρουν παρανόμως τα εμπορεύματα παραποίησης/απομίμησης,

- η υπαγωγή των εμπορευμάτων σε άλλο τελωνειακό καθεστώς.»

25. Το άρθρο 7 παράγραφος 2 αντικαθίσταται από το ακόλουθο κείμενο:

«2. Τα εμπορεύματα παραποίησης/απομίμησης και τα αναπαραχθέντα χωρίς άδεια (πειρατικά) εμπορεύματα είναι δυνατόν να εγκαταλειφθούν προς όφελος του Δημοσίου, το οποίο τα διαθέτει με την επιφύλαξη της παραγράφου 1 στοιχείο α).»

26. Προστίθεται το ακόλουθο άρθρο 9α:

«Άρθρο 9α

Εξάλλου, κάθε κράτος μέλος θεσπίζει τις κυρώσεις που επιβάλλονται σε περίπτωση παράβασης των διατάξεων του άρθρου 2 του παρόντος κανονισμού. Οι εν λόγω κυρώσεις πρέπει να είναι επαρκείς, ώστε να ενθαρρύνουν την τήρηση των σχετικών διατάξεων.»

27. Στο άρθρο 12, πριν από το τελευταίο εδάφιο, παρεμβάλλεται το ακόλουθο εδάφιο:

«Η Επιτροπή εξασφαλίζει το συντονισμό κατά την προσπάθεια καταπολέμησης της εμπορίας των εμπορευμάτων παραποίησης/απομίμησης και των αναπαραχθέντων χωρίς άδεια (πειρατικών) εμπορευμάτων.»

28. Το άρθρο 13 αντικαθίσταται από το ακόλουθο κείμενο:

«Άρθρο 13

Η Επιτροπή, με βάση τις πληροφορίες που αναφέρονται στο άρθρο 12, λογοδοτεί τακτικά στο Ευρωπαϊκό Κοινοβούλιο και το Συμβούλιο σχετικά με τη λειτουργία του θεσπιζομένου συστήματος και προτείνει, εντός προθεσμίας ενός έτους από την έναρξη ισχύος του παρόντος κανονισμού, τις τυχόν απαιτούμενες τροποποιήσεις και συμπληρώσεις.

Στις εκτιμήσεις της η Επιτροπή προσπαθεί να αναλύσει τις επιπτώσεις παραποίησης/απομίμησης τόσον από μακροικονομική άποψη, όσον και κατά τομείς και προτείνει δείκτες προσαρμοσμένους στις εξελίξεις αυτές.»

(1) ΕΕ αριθ. C 238 της 2. 9. 1993, σ. 9.